AaB har tre netop hjemvendte landsholdsspillere med i truppen mod FC Midtjylland.

Når AaB tager imod FC Midtjyllands i fredagens superligakamp, har cheftræner Kent Nielsen haft frit valg på alle hylder i en skadesfri trup, da han skulle udtage sine spillere. Blandt de udvalgte er tre netop hjemvendte landsholdsspillere. Nicklas Helenius og Lasse Nielsen fik begge debut på A-landsholdet mod Slovakiet, mens Kasper Kusk har været på Færøerne med U21-landsholdet. AaB bør komme til kampen med selvtillid. Dels er holdet ubesejrede på hjemmebanen i denne sæson, og dels har nordjyderne en frisk sejr på 4-1 over Horsens i forrige spillerunde med sig i bagagen. Men midtjyderne bliver en udfordring fredag aften i Aalborg. - Vi møder Superligaens måske spillemæssigt mest formstærke hold. FC Midtjylland spiller med et energiniveau ala Horsens, og mod dem viste vi i søndags masser af bevægelighed og var samtidig dygtige med bolden og til at finde de frie rum, siger Kent Nielsen til AaB's hjemmeside. Til fredagens kamp mod FC Midtjylland har Kent Nielsen udtaget følgende spillere: 1 Nicolai Larsen, 2 Patrick Kristensen, 3 Jakob Ahlmann, 4 Lasse Nielsen, 5 Kenneth Emil Petersen, 7 Anders Due, 8 Rasmus Würtz, 9 Thomas Augustinussen, 10 Jeppe Curth, 11 Nicklas Helenius, 14 Mathias Wichmann, 17 Kasper Kusk, 18 Lucas Andersen, 20 Henrik Dalsgaard, 21 Nicholas Gotfredsen, 22 Carsten Christensen, 26 Rasmus Thelander og 29 Rolf Toft.